用程季儀送行之韻爲別
作者：趙蕃
朝代：宋

paragraphs: 過江今幾年，遺俗不屢見。
縱餘門戶稱，直有冠裳變。
惟君河洛間，南走楚粵遍。
雖從科詔求，未脫褐衣賤。
芬然蘭三薰，粹矣金百鍊。
潭潭務中澄，煜煜鄙外絢。
遂登南軒門，如識伊川面。
周旋苟有得，喜躍幾成抃。
淵深保戰兢，鴆毒戒安宴。
於今過城南，政似趨無倦。
儒冠蓋多端，劇論如合戰。
試評季路勇，孰與之反殿。
前日我辭君，炎風尚交扇。
祗今君別我，餘暑已堪餞。
歲序急推遷，吾行甚流轉。
爝火詎當陽，雨雪寧待晛。
孤唳豈潜聲，卑飛終掛罥。
小令泊扁舟，暫爲瀝破研。
我如浩然歸，君異方朔薦。
契闊方自茲，追隨復何便。